+-----------------------------------------------------------------------+
| 6.  โครงการในอนาคต                                                    |
+-----------------------------------------------------------------------+

6.1 โครงการโรงแยกก๊าซธรรมชาติ

เพื่อเป็นการรองรับความต้องการใช้ก๊าซปิโตรเลียมเหลวที่มีแนวโน้มเพิ่มสูงขึ้นและเพื่อผลิตก๊าซอีเทนสำหรับใช้เป็นวัตถุดิบให้กับโครงการขยายกำลังการผลิตของบริษัท
ไทยโอเลฟินส์ จำกัด ปตท. ได้จัดทำโครงการก่อสร้าง
โรงแยกก๊าซธรรมชาติหน่วยที่ 5 ขนาด 530 ล้านลูกบาศก์ฟุตต่อวัน ที่ตำบลมาบตาพุด อำเภอเมือง
จังหวัดระยอง โดยโครงการได้รับการอนุมัติจากคณะกรรมการ ปตท. แล้วเมื่อวันที่ 26 กันยายน
2545 ในวงเงินลงทุนรวมทั้งสิ้น 13,578 ล้านบาท (ณ อัตราแลกเปลี่ยน 45
บาทต่อหนึ่งเหรียญสหรัฐ) คาดว่าโครงการจะแล้วเสร็จภายในปี 2547 ทั้งนี้
โรงแยกก๊าซธรรมชาติดังกล่าวมีความสามารถในการผลิตอีเทน 520,000 ตันต่อปี
ก๊าซปิโตรเลียมเหลว 646,000 ตันต่อปี และก๊าซโซลีนธรรมชาติ 177,000 ตันต่อปี

นอกจากนี้ ในปี 2548 ปตท.
วางแผนที่จะเพิ่มประสิทธิภาพในการแยกก๊าซธรรมชาติของโรงแยกก๊าซธรรมชาติหน่วยที่ 1
ที่จังหวัดระยอง โดยการขยายและปรับปรุงประสิทธิภาพ
ซึ่งจะส่งผลให้มีความสามารถในการแยกก๊าซอีเทนเพิ่มขึ้นอีก 50,000 ตันต่อปี

6.2 โครงการระบบท่อส่งก๊าซธรรมชาติ (Transmission Pipeline)

เพื่อรองรับความต้องการใช้ก๊าซธรรมชาติภายในประเทศที่คาดว่าจะเพิ่มสูงขึ้น
และเตรียมพร้อมรองรับการเปิดเสรีอุตสาหกรรมก๊าซธรรมชาติควบคู่ไปกับการรองรับโครงข่ายระบบท่อส่งก๊าซธรรมชาติในภูมิภาคอาเซียน
(Trans ASEAN Gas Pipeline Project) ปตท.
จึงดำเนินการประเมินความต้องการใช้ก๊าซธรรมชาติร่วมกับหน่วยงานต่างๆ ที่เกี่ยวข้องเพื่อ
ทบทวนแผนแม่บทระบบท่อส่งก๊าซธรรมชาติฉบับที่ 2 (ปี 2541-2549)
โดยได้จัดเตรียมแผนแม่บทระบบท่อส่งก๊าซ
ธรรมชาติฉบับที่ 3 ขึ้นสำหรับเป็นแผนงานลงทุนในระบบท่อส่งก๊าซธรรมชาติในช่วงระยะเวลา 9
ปีตั้งแต่ปี 2545-2553 ซึ่งโครงการหลักในแผนฉบับนี้ คือ
โครงการวางท่อส่งก๊าซธรรมชาติในทะเลเส้นที่ 3 อันจะเสริมความสามารถของระบบ
ท่อส่งก๊าซธรรมชาติในทะเลในปัจจุบันในการรองรับการจัดหาก๊าซธรรมชาติหากความต้องการก๊าซธรรมชาติขยายตัวอย่างต่อเนื่อง
ทั้งนี้
เมื่อการลงทุนตามแผนแม่บทฉบับใหม่นี้แล้วเสร็จคาดว่าจะสามารถรองรับความต้องการใช้ก๊าซธรรมชาติของประเทศไทยได้ในระยะเวลา
10 ถึง 15 ปีข้างหน้า โดยโครงการแผนแม่บทระบบท่อส่งก๊าซธรรมชาติฉบับที่ 3
นี้ได้รับการอนุมัติจากคณะรัฐมนตรีแล้วเมื่อวันที่ 25 กันยายน 2544

อย่างไรก็ตาม ปัจจุบัน ปตท. ได้อยู่ระหว่างจัดทำรายละเอียดของโครงการต่างๆ
ในแผนแม่บทฉบับที่ 3
เพื่อให้สอดคล้องกับประมาณการความต้องการใช้ก๊าซธรรมชาติในอนาคตที่ได้มีการจัดทำใหม่
โดยในเบื้องต้นคาดว่าการก่อสร้าง ดังกล่าวจะใช้เงินลงทุนรวมประมาณ 104,653 ล้านบาท
โดยประกอบด้วยโครงการลงทุนดังต่อไปนี้

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์
    มีความสามารถในการส่งก๊าซธรรมชาติสูงสุดรวม 1,300 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณปลายปี 2547 โดยใช้เงินลงทุนทั้งโครงการ 2,765
    ล้านบาท

-   โครงการท่อส่งก๊าซธรรมชาติไทรน้อย-โรงไฟฟ้าพระนครเหนือ/ใต้
    เพื่อเป็นการรองรับความต้องการใช้ก๊าซธรรมชาติในภาคการผลิตไฟฟ้า อุตสาหกรรม
    และคมนาคมขนส่ง รวมทั้งเพื่อช่วยลดมลภาวะในบริเวณกรุงเทพมหานคร และปริมณฑล ปตท.
    มีโครงการที่จะวางท่อส่งก๊าซธรรมชาติขนาดเส้นผ่าศูนย์กลาง 30 นิ้ว เป็นระยะทาง 55
    กิโลเมตร โดยจะเชื่อมจากท่อส่งก๊าซธรรมชาติราชบุรี-วังน้อย ที่อำเภอไทรน้อย ไปยังโรง
    ไฟฟ้าพระนครใต้ และท่อส่งก๊าซธรรมชาติขนาดเส้นผ่าศูนย์กลาง 24 นิ้ว เป็นระยะทาง 20
    กิโลเมตร จากบางใหญ่ไปยังโรงไฟฟ้าพระนครเหนือ
    มีความสามารถในการส่งก๊าซธรรมชาติสูงสุดรวม 400 ล้านลูกบาศก์ฟุตต่อวัน
    คาดว่าระบบท่อส่งก๊าซฯ จากไทรน้อยไปยังโรงไฟฟ้าพระนครใต้จะแล้วเสร็จภายในสิ้นปี 2547
    และส่วนที่ต่อไปยังโรงไฟฟ้าพระนครเหนือจะแล้วเสร็จพร้อมกับโครงการปรับปรุงโรงไฟฟ้าพระนครเหนือของ
    กฟผ. โดยใช้เงินลงทุนทั้งโครงการรวม 7,824 ล้านบาท

-   โครงการติดตั้งหน่วยเพิ่มความดันสำรองที่เขตปฏิบัติการระบบท่อส่งก๊าซธรรมชาติ
    จังหวัดราชบุรี
    เพื่อเพิ่มเสถียรภาพและความยืดหยุ่นในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลางมีความสามารถในการส่งก๊าซธรรมชาติสูงสุดรวม
    300 ล้านลูกบาศก์ฟุตต่อวัน คาดว่าโครงการจะแล้วเสร็จประมาณปลายปี 2547
    โดยใช้เงินลงทุนทั้งโครงการ 518 ล้านบาท

-   โครงการท่อส่งก๊าซธรรมชาติเส้นที่ 3 ในทะเลและบนบก ซึ่งประกอบด้วย

-   โครงการก่อสร้างแท่นพักท่อพีอาร์พี (PTT Riser Platform – PRP)
    คาดว่าโครงการจะแล้วเสร็จประมาณปลายปี 2548 โดยใช้เงินลงทุนรวม 3,388 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว จากแท่นพักท่อพีอาร์พี
    ไปยังจังหวัดระยอง เป็นระยะทาง 418 กิโลเมตร
    มีความสามารถในการส่งก๊าซธรรมชาติสูงสุดรวม 1,750 ล้านลูกบาศก์ฟุตต่อวัน
    (หลังติดตั้งหน่วยเพิ่มความดันในทะเล) คาดว่าโครงการจะแล้วเสร็จประมาณปลายปี 2548
    โดยใช้เงินลงทุนรวม 31,559 ล้านบาท

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว
    จากระยองเพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง เป็นระยะทางรวม
    110 กิโลเมตร ความสามารถในการส่งก๊าซธรรมชาติสูงสุดรวม 900 ล้านลูกบาศก์ฟุตต่อวัน
    (หลังติดตั้งหน่วยเพิ่มความดันบนบก) คาดว่าโครงการจะแล้วเสร็จประมาณปลายปี 2548
    โดยใช้เงินลงทุนรวม 11,023 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งอาทิตย์ไปยังแท่นพักท่อพีอาร์พี เป็นระยะทาง 200 กิโลเมตร
    มีความสามารถในการส่งก๊าซธรรมชาติสูงสุดรวม 1,500 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2549 โดยใช้เงินลงทุนรวม 14,283 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 40 นิ้ว
    จากแหล่งเจดีเอไปยังแหล่งอาทิตย์ เป็นระยะทาง 95 กิโลเมตร
    มีความสามารถในการส่งก๊าซธรรมชาติสูงสุดรวม 1,000 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณปลายปี 2552 โดยใช้เงินลงทุนรวม 6,947 ล้านบาท

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 บนบก
    คาดว่าจะแล้วเสร็จในปี 2552 โดยใช้เงินลงทุน 2,826 ล้านบาท
    และโครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ในทะเลที่แท่นพักท่อ
    ปตท. เพื่อเพิ่มความสามารถในการส่งก๊าซธรรมชาติ คาดว่าจะแล้วเสร็จในปี 2553
    โดยใช้เงินลงทุน 3,428 ล้านบาท

-   โครงการวางท่อส่งก๊าซธรรมชาติในทะเลและบนบกขนาดเส้นผ่าศูนย์กลาง 24 นิ้ว
    จากจุดเชื่อมต่อจากท่อส่งก๊าซธรรมชาติเส้นที่ 3 ในทะเล
    ไปยังเขตปฏิบัติการระบบท่อส่งก๊าซธรรมชาติ จังหวัดราชบุรี ระยะทางรวม 250 กิโลเมตร
    มีความสามารถในการส่งก๊าซธรรมชาติสูงสุดรวม 200 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณปลายปี 2553 โดยใช้เงินลงทุนทั้งโครงการรวม
    13,924 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 16 นิ้ว
    จากท่อส่งก๊าซธรรมชาติในทะเลเส้น
    ที่ 3 ไปยังอำเภอทับสะแก จังหวัดประจวบคีรีขันธ์ เป็นระยะทาง 150 กิโลเมตร
    มีความสามารถในการส่งก๊าซธรรมชาติสูงสุดรวม 100 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณปลายปี 2555 โดยใช้เงินลงทุนทั้งโครงการรวม 6,168
    ล้านบาท

6.3 การจัดตั้งบริษัท ปตท. ท่อส่งก๊าซธรรมชาติ จำกัด และบริษัท ปตท. ท่อจำหน่ายก๊าซธรรมชาติ
จำกัด

เพื่อให้เป็นไปตามแนวทางการปรับโครงสร้างกิจการก๊าซธรรมชาติที่กำหนดให้ ปตท.
ดำเนินการแยกกิจการท่อส่งก๊าซธรรมชาติ ออกจากกิจการจัดหาและจำหน่ายก๊าซธรรมชาติ โดย
ปตท. จะดำเนินการจัดตั้งบริษัท ปตท. ท่อส่งก๊าซธรรมชาติ จำกัด
เพื่อเป็นผู้ดำเนินธุรกิจระบบท่อส่งก๊าซธรรมชาติหลัก ทั้งนี้ การดำเนินการดังกล่าวจะทำภายใน 1 ปี
หลังการนำ ปตท. เข้าระดมทุนในตลาดหลักทรัพย์แห่งประเทศไทย โดยมี ปตท.
เป็นผู้ถือหุ้นทั้งหมดในบริษัทดังกล่าว

อย่างไรก็ตาม ปตท. ได้มีหนังสือถึงสำนักงานนโยบายและแผนพลังงาน (สนพ.)
ชี้แจงการดำเนินงานในการเตรียมความพร้อมในการแยกกิจการท่อส่งก๊าซธรรมชาติ
พร้อมปัญหาและอุปสรรคที่เกิดขึ้นซึ่งทำให้การจัดตั้งบริษัท ปตท. ท่อส่งก๊าซธรรมชาติ จำกัด
จำเป็นต้องเลื่อนออกไป เนื่องจากประเด็นต่างๆ ที่ต้องขอความเห็นชอบจากคณะรัฐมนตรี อันได้แก่
การยกเว้นภาระภาษีต่างๆ ที่เกิดขึ้นจากการที่ ปตท. โอนทรัพย์สินให้บริษัท ปตท.
ท่อส่งก๊าซธรรมชาติ จำกัด และการอนุญาตให้สิทธิ์ บริษัท ปตท. ท่อส่งก๊าซธรรมชาติ จำกัด
เข้าดำเนินการในระบบท่อส่งก๊าซฯ รวมทั้งการเช่าที่ดินจาก ปตท.
และการเช่าช่วงที่ดินจากหน่วยงานของรัฐ ทั้งนี้ ปตท. คาดว่าจะสามารถดำเนินการจัดตั้งบริษัท
ปตท. ท่อส่งก๊าซธรรมชาติ จำกัด เพื่อดำเนินกิจการท่อส่งก๊าซธรรมชาติได้ภายใน 6
เดือนนับจากวันที่คณะรัฐมนตรีเห็นชอบในประเด็นที่เสนอ

นอกจากนี้ ปตท. ยังมีแผนงานที่จะจัดตั้งบริษัท ปตท. ท่อจำหน่ายก๊าซธรรมชาติ จำกัด
เพื่อเป็นการเตรียมพร้อมสำหรับการเปิดเสรีธุรกิจก๊าซธรรมชาติในอนาคต บริษัท ปตท.
ท่อจำหน่ายก๊าซธรรมชาติ จำกัด มีวัตถุประสงค์ในการเข้าร่วมประมูลสัมปทานในการก่อสร้าง
และดำเนินการระบบท่อจำหน่ายก๊าซธรรมชาติเส้นใหม่ในอนาคต โดยมี ปตท. เป็น
ผู้ถือหุ้นทั้งหมดในบริษัทดังกล่าว

-   

-   

-   

-   

-   6.4
    การร่วมทุนจัดตั้งบริษัทเพื่อผลิตและจำหน่ายไฟฟ้าและน้ำเย็นสำหรับท่าอากาศยานสุวรรณภูมิ

โครงการผลิตและจำหน่ายไฟฟ้าและน้ำเย็น (District Cooling System and Power Plant
Project หรือ “DCSPP”)
สำหรับท่าอากาศยานสุวรรณภูมิเป็นโครงการที่สร้างมูลค่าเพิ่มให้กับก๊าซธรรมชาติโดยการใช้ก๊าซธรรมชาติมาเป็นเชื้อเพลิงในการผลิตกระแสไฟฟ้า
และนำพลังงานความร้อนที่เหลือมาผลิตไอน้ำ
และนำไอน้ำที่ได้มาใช้ประโยชน์ในการผลิตกระแสไฟฟ้าเพิ่มเติม
ส่วนไอน้ำที่เหลือนำมาใช้ประโยชน์ในการผลิตน้ำเย็น (Chilled Water)
เพื่อใช้ในระบบปรับอากาศ จึงเป็นการใช้พลังงานอย่างคุ้มค่า และเป็นการลดมลภาวะทางอากาศ
โดยโครงการ DCSPP จะใช้เงินลงทุนประมาณ 57 ล้านเหรียญสหรัฐ หรือประมาณ 2,483
ล้านบาท (ณ อัตราแลกเปลี่ยน 43 บาทต่อหนึ่งเหรียญสหรัฐ)

เมื่อวันที่ 25 เมษายน 2545 คณะกรรมการบริษัท ท่าอากาศยานสากลกรุงเทพแห่งใหม่ จำกัด
ได้มีมติเห็นชอบในหลักการตามข้อเสนอโครงการผลิตไฟฟ้าและน้ำเย็น (Definitive Proposal)
ตามที่ ปตท. และ กฟผ. ร่วมกันเสนอ และเมื่อวันที่ 28 มกราคม 2546
คณะกรรมการผู้ชำนาญการ สำนักนโยบายและแผนทรัพยากรธรรมชาติและสิ่งแวดล้อม (สผ.)
ได้ให้ความเห็นชอบรายงานผลกระทบสิ่งแวดล้อม (Environmental Impact Assessment)
ในส่วนของโรงผลิตกระแสไฟฟ้าและหน่วยผลิตน้ำเย็นของโครงการ

คณะรัฐมนตรีในการประชุมเมื่อวันที่ 11 กุมภาพันธ์ 2546 มีมติให้การไฟฟ้านครหลวง (กฟน.)
เข้าร่วมลงทุนกับ ปตท. และ กฟผ. ในการจัดตั้งบริษัทร่วมทุนเพื่อดำเนินโครงการ DCSPP
โดยให้แต่ละฝ่ายมีสัดส่วนการร่วมลงทุนที่ใกล้เคียงกัน
ปัจจุบันอยู่ในระหว่างการเจรจาสัญญาร่วมทุนและมีแผนงานที่จะจัดตั้งเป็นบริษัท ผลิตไฟฟ้าและน้ำเย็น
จำกัด ภายในต้นปี 2546 และมีกำหนดก่อสร้างโครงการแล้วเสร็จ 1 ปี
ก่อนท่าอากาศยานสุวรรณภูมิเปิดให้บริการด้านพาณิชย์

6.5 โครงการขยายกำลังการผลิตเอทิลีนของ บริษัท ไทยโอเลฟินส์ จำกัด

ปัจจุบัน บริษัทไทยโอเลฟินส์ใช้แนฟธาที่จัดหาโดยบริษัทอะโรเมติกส์ โรงกลั่นระยอง
และโรงกลั่นสตาร์ เป็น
วัตถุดิบหลัก และเพื่อเป็นการลดต้นทุนการผลิตและเตรียมพร้อมรับภาวะการแข่งขันในอนาคต
บริษัทไทยโอเลฟินส์
อยู่ระหว่างดำเนินโครงการเพิ่มกำลังการผลิตเอทิลีนอีกจำนวน 300,000 ตันต่อปี
โดยใช้ก๊าซอีเทนที่ ปตท. ผลิตได้เป็นวัตถุดิบหลัก โครงการส่วนขยายดังกล่าว
ซึ่งคาดว่าจะก่อสร้างแล้วเสร็จในปี 2548 จะตั้งอยู่บนพื้นที่ที่ตั้งโรงงานโอเลฟินส์ของบริษัทในปัจจุบัน
โดยจะใช้สาธารณูปโภคบางอย่างร่วมกัน โดยใช้เงินลงทุนรวมทั้งสิ้นประมาณ 144 ล้านเหรียญสหรัฐ
แบ่งเป็นเงินกู้จำนวน 74 ล้านเหรียญสหรัฐ และเงินทุนจำนวน 70 ล้านเหรียญสหรัฐ ทั้งนี้
คณะกรรมการ ปตท. มีมติอนุมัติให้ ปตท. ใส่เงินทุนในโครงการส่วนขยายของบริษัทไทยโอเลฟินส์
70 ล้านเหรียญสหรัฐ ซึ่งส่งผลให้ ปตท. มีสัดส่วนการถือหุ้นในบริษัทไทยโอเลฟินส์ ขณะนี้เพิ่มขึ้นเป็น
ร้อยละ 63.03 ปตท.ได้ชำระเงินค่าหุ้น เพิ่มทุนไปแล้วจำนวน 2,254 ล้านบาท หรือประมาณ 52
ล้านเหรียญสหรัฐฯ